
Text rozhodnutia
Súd: Krajský súd Bratislava Spisová značka: 14Co/199/2015 Identifikačné číslo súdneho spisu: 1111242724 Dátum vydania rozhodnutia: 26. 05. 2015 Meno a priezvisko sudcu, VSÚ: JUDr. Katarína Javorčíková ECLI: ECLI:SK:KSBA:2015:1111242724.1 Uznesenie Krajský súd v Bratislave v právnej veci navrhovateľa: SLÁVIA CAPITAL, a.s., obchodník s cennými papiermi, so sídlom Heydukova 6, P.O.BOX 29, 814 99 Bratislava, IČO: 31395554, zastúpený: HMG & PARTNERS, s.r.o., so sídlom Štefanovičova 12, 811 04 Bratislava, IČO:35885459 proti odporcovi: LAMIA, spol. s.r.o., Veternicova 7, 841 05 Bratislava, o náhradu škody spôsobenej predbežným opatrením, o odvolaní navrhovateľa proti uzneseniam Okresného súdu Bratislava I v Bratislave č.k. 24C/46/2013-41 zo dňa 4.11.2013 a č.k. 24C/46/2013-104 zo dňa 13.2.2014, pomerom hlasov 3:0 takto r o z h o d o l : Krajský súd v Bratislave uznesenia Okresného súdu Bratislava I v Bratislave č.k. 24C/46/2013-41 zo dňa 4.11.2013 a č.k.24C/46/2013-104 zo dňa 13.2.2014 z r u š u j e a vec vracia súdu prvého stupňa na ďalšie konanie. o d ô v o d n e n i e : Súd prvého stupňa napadnutým uznesením č.k. 24C/46/2013-41 zo dňa 4.11.2013 konanie vo veci zastavil a navrhovateľa zaviazal zaplatiť odporcovi 23 525,- Eur na náhradu trov konania. V odôvodnení uviedol, že návrhom zo dňa 8.12.2011 sa navrhovateľ domáhal voči odporcovi zaplatenia sumy 47 770 000,- Eur z titulu náhrady ujmy spôsobenej predbežným opatrením v konaní vedenom na tomto súde pod sp. zn. 13C/211/1996. Súd ho výzvou zo dňa 27.5.2013 vyzval na zaplatenie súdneho poplatku 16 596,50 Eur, ktorú navrhovateľ prevzal dňa 31.5.2013. Súdny poplatok v stanovenej lehote a ani do doby vydania napadnutého uznesenia neuhradil. Súd preto konanie podľa § 10 ods. 1 zák. č. 71/1992 Z.z. zastavil. Súčasne podľa § 146 ods. 2, veta prvá O.s.p. priznal odporcovi náhradu trov právnej pomoci za 2 úkony v celkovej výške 23 525,- Eur. V odvolacej lehote navrhovateľ podaním zo dňa 25.11.2013 požiadal o oslobodenie od súdnych poplatkov a súčasne sa odvolal voči uzneseniu o zastavení konania podaním z 9.12.2013. Súčasne opravil návrh na začatie konania tak, že hodnota ceny nehnuteľnosti nie je 50 mil. Eur, ale 5 mil. Eur, a namiesto požadovanej sumy 47 770 000,- Eur uviedol sumu 2 770 000,- Eur. Následným podaním z 5.2.2014 požiadal, aby súd pripustil zmenu účastníka na strane navrhovateľa tak, aby doterajší navrhovateľ z konania vystúpil a na jeho miesto vstúpila spoločnosť SIBA CONSULTANTS COMPANY. Ďalším uznesením pod č.k. 24C/46/2013-104 zo dňa 13.2.2014 súd navrhovateľovi nepriznal oslobodenie od súdnych poplatkov, pretože navrhovateľ nepreukázal také 14Co/198/2015 14Co/199/2015 majetkové pomery, ktoré by odôvodňovali jeho oslobodenie od súdnych poplatkov. Voči tomuto uzneseniu podal navrhovateľ odvolanie zo dňa 11.4.2014. Po predložení veci na odvolacie konanie, odvolací súd prípisom z 20.5.2014 č.k. 14Co/242/2014-135 vrátil vec prvostupňovému súdu na rozhodnutie o návrhu navrhovateľa na zámenu účastníka konania na jeho strane. Uznesením zo dňa 28.1.2015 č.k. 24C/46/2013-146 súd prvého stupňa pripustil zámenu na strane navrhovateľa tak, že doterajší navrhovateľ z konania vystúpil a na jeho miesto vstúpila spoločnosť SIBA CONSULTANTS COMPANY, so sídlom Republika Marshallových ostrovov. Uznesenie nadobudlo právoplatnosť dňa 13.3.2015. Krajský súd v Bratislave, ako súd odvolací (§ 10 ods. 1 O.s.p.), prejednal vec v rozsahu podľa § 212 ods. 1 O.s.p. a dospel k záveru, že napadnuté uznesenia je potrebné zrušiť. Po právoplatnej zámene účastníka na strane navrhovateľa odpadli dôvody na vydanie napadnutých uznesení, keďže sa týkajú pôvodného navrhovateľa a tento už nie je účastníkom konania. Odvolací súd napadnuté uznesenia v zmysle § 221 ods. 1 písm. i) O.s.p. zrušil, pretože dôvody, pre ktoré boli vydané pominuli. V ďalšom konaní súd prvého stupňa vyzve nového účastníka na strane navrhovateľa na zaplatenie súdneho poplatku a súčasne rozhodne aj o navrhnutej zmene návrhu na začatie konania. Poučenie: Proti tomuto uzneseniu odvolanie nie je prípustné.

